หมอปลาย เปิดดวงปี 2569 ใครเริ่ด ใครซวย

กลับมาอีกครั้งกับการทำนายดวงชะตาที่หลายคนรอติดตาม สำหรับ หมอปลาย พรายกระซิบ ที่ล่าสุดได้ร่วมรายการ โต๊ะหนูแหม่ม ในช่วงต้อนรับปีใหม่ พร้อมเปิดคำทำนายภาพรวมปี 2569 ทั้งเรื่องเศรษฐกิจ การเมือง วงการบันเทิง ราคาทองคำ รวมถึงดวงชะตาของผู้คนตามเดือนเกิด ซึ่งมีทั้งกลุ่มที่ดวงพุ่งแรงสุด และกลุ่มที่ต้องใช้สติเป็นพิเศษ

เดือนเกิดที่ “พีกสุด” ในปี 2569

หมอปลายเผยว่า ผู้ที่เกิดเดือนธันวาคม ถือเป็นกลุ่มที่ดวงการงานโดดเด่นอย่างมาก โดยเฉพาะเรื่องโอกาสใหม่ ๆ ใครที่คิดอยากไปต่างประเทศ ไม่ว่าจะเป็นการไปเรียนต่อ ไปทำงาน หรือย้ายถิ่นฐานเพื่อเริ่มต้นชีวิตใหม่ มีเกณฑ์ได้จังหวะดีแบบไม่คาดคิด และมีโอกาสประสบความสำเร็จง่ายกว่าที่คิด เรียกว่าเป็นปีแห่งการขยับขยายและก้าวกระโดดของชีวิต

เดือนเกิดที่ “เฮงเรื่องเงินและโชคลาภ”

ในปี 2569 ยังมีบางเดือนที่ดวงการเงินและโชคลาภโดดเด่นเป็นพิเศษ ได้แก่
เดือนกุมภาพันธ์ เป็นกลุ่มที่ดวงมาจากพลังจิตและความตั้งใจ หมอปลายแนะนำให้หมั่นสวดมนต์ ทำจิตใจให้สงบ เพราะโชคจะมาในรูปแบบของความคิด ความฝัน หรือแรงบันดาลใจที่สามารถต่อยอดเป็นเงินและโอกาสได้
เดือนมิถุนายน โชคลาภจะมาในรูปแบบ “ผลตอบแทนจากการลงแรง” เช่น รายได้พิเศษ โบนัส ทิป หรือผลกำไรจากงานที่ทำอยู่ ไม่ใช่ลาภลอยแบบฟลุค ๆ แต่เป็นโชคที่ต้องขยับตัวก่อนถึงจะได้มากขึ้น

เดือนเกิดที่ “ต้องระวังเป็นพิเศษ”

สำหรับผู้ที่เกิดเดือนเมษายน หมอปลายเตือนให้ระวังเรื่องอารมณ์และความใจร้อนเป็นหลัก ปีนี้มีเกณฑ์คิดเร็ว ตัดสินใจเร็วเกินไป อาจพลาดในเรื่องสำคัญได้ คำแนะนำคือให้ชะลอจังหวะชีวิต ใจเย็น ค่อยคิด ค่อยทำ ไม่จำเป็นต้องรีบให้คำตอบหรือรีบตัดสินใจทุกเรื่อง

เสริมดวงปี 2569 ควรไหว้ใคร

หมอปลายยังแนะนำการเสริมดวงสำหรับปี 2569 โดยเน้นการไหว้สิ่งศักดิ์สิทธิ์หลัก ๆ ได้แก่

พระแม่ธรณี เป็นองค์หลัก

พระแม่ศักติ (อีกปางหนึ่งของพระแม่อุมา ลักษณะใส่ชุดสีขาว มีสิงโต ไม่ใช่พระแม่ทุรคา)

และพระพรหม เพื่อเสริมความมั่นคงและความสมดุลในชีวิต

ทำความรู้จัก “หมอปลาย พรายกระซิบ”

ชื่อของ หมอปลาย พรายกระซิบ หรือ ณวรชา พินิจโรคากร เป็นที่รู้จักในวงกว้างจากการทำนายเหตุการณ์สำคัญหลายครั้ง ทั้งเรื่องโควิด-19 ภัยพิบัติ แผ่นดินไหว การเมือง และวงการบันเทิง จนกลายเป็นหนึ่งในผู้เชี่ยวชาญด้านดวงชะตาที่ถูกจับตามองมากที่สุดของไทย
หมอปลายเคยเล่าว่า เธอเห็นวิญญาณมาตั้งแต่เด็ก และใช้เวลาหลายปีในการทำความเข้าใจพลังที่มี จนค้นพบว่าตนเองเป็นร่างทรงของเทพหลายองค์ ไม่ได้จำกัดแค่ท่านยมทูตเพียงองค์เดียว

ด้านการศึกษา หมอปลายจบระดับพุทธศาสตรดุษฎีบัณฑิต จากมหาวิทยาลัยมหาจุฬาลงกรณราชวิทยาลัย และเคยอุปสมบทเป็นภิกษุณี ได้รับฉายาว่า ญาณวรสาวิกาโพธิ แปลว่า “ผู้มีญาณอันประเสริฐ”
นอกจากนี้ ในช่วงปลายปี 2567 หมอปลายยังสร้างความฮือฮาด้วยการปรับลุคใหม่ ทำศัลยกรรมใบหน้าและจมูก จนหลายคนพูดเป็นเสียงเดียวกันว่า ลุคใหม่ดูสวยหวาน สดใส และมั่นใจมากขึ้น
เรียกได้ว่า ปี 2569 ไม่ใช่แค่ปีแห่งการเปลี่ยนแปลงของดวงดาว แต่ยังเป็นอีกปีที่ชื่อของ “หมอปลาย พรายกระซิบ” ยังคงถูกพูดถึงอย่างต่อเนื่องในทุกมิติของดวงและชีวิตคนไทย